รัฐบาลไทย-ข่าวทำเนียบรัฐบาล-“พาณิชย์” เผย ล่าสุดจับเพิ่มวันเดียว 17 ราย  ขายหน้ากากอนามัย เจลล้างมือและแอลกอฮอล์แพงเกินจริง...ยอดรวมสูงถึง 336 ราย
วันพฤหัสบดีที่ 16 เมษายน 2563
“พาณิชย์” เผย ล่าสุดจับเพิ่มวันเดียว 17 ราย  ขายหน้ากากอนามัย เจลล้างมือและแอลกอฮอล์แพงเกินจริง...ยอดรวมสูงถึง 336 ราย
นางลลิดา จิวะนันทประวัติ รองโฆษกกระทรวงพาณิชย์เปิดเผยถึงผลการปฏิบัติการกรณีสินค้าอุปโภคบริโภคและเวชภัณฑ์ของกระทรวงพาณิชย์ว่า ณ วันที่ 15 เม.ย. 2563 ที่ผ่านมา
กระทรวงพาณิชย์ได้ร่วมกับหน่วยงานที่เกี่ยวข้อง ดําเนินการจับกุมผู้กระทําความผิดตามพ.ร.บ.ว่าด้วยราคาสินค้าและบริการ พ.ศ. 2542 สามารถจับกุมผู้กระทําความผิดกรณีหน้ากากอนามัย เจลล้างมือและแอลกอฮอล์ เพิ่มวันเดียวสูงถึง 17 ราย ดังนี้
กรุงเทพฯ 3 ราย เป็นร้านขายยา 1 ราย พบผู้จําหน่ายหน้ากากอนามัยแบบธรรมดาสีฟ้า บรรจุซองใส 10 ชิ้น/แพค ในราคาชิ้นละ 25 บาท โดยไม่ปิดป้ายแสดงราคาขาย จึงแจ้งข้อหากระทําความผิด ตามมาตรา 28 นอกจากนี้ยังพบร้านค้าจําหน่ายหน้ากากอนามัยผ่านทางเฟซบุ๊ก 1 ราย โดยทําการล่อซื้อและจับกุม พบขายหน้ากากอนามัยแบบธรรมดา บรรจุกล่องละ 50 ชิ้น ในราคา 650 บาท (เฉลี่ยชิ้นละ 13 บาท) รวม 8,850 ชิ้น และอีก 1 ราย เป็นร้านค้าทั่วไป บรรจุกล่อง 50 ชิ้น ในราคากล่องละ 850 บาท (เฉลี่ยชิ้นละ 17 บาท) โดยทั้ง 2 ราย กระทําความผิดข้อหาจําหน่ายหน้ากากอนามัยในราคาสูงเกินสมควร ตามมาตรา 29
ต่างจังหวัด 14 ราย แยกเป็นการกระทําความผิด ดังนี้
กระทําความผิด ตามมาตรา 28 ข้อหาจําหน่ายหน้ากากอนามัยโดยไม่ปิดป้ายแสดงราคาขาย จํานวน 7 ราย ได้แก่ จังหวัดสตูล 1 ราย จังหวัดสมุทรสาคร 2 ราย จังหวัดมุกดาหาร 1 ราย(จําหน่าย ผ่านทางเฟซบุ๊ก) และจังหวัดอุดรธานี 3 ราย (จําหน่ายผ่านทางเฟซบุ๊ก)
กระทําความผิดตามมาตรา 25 (5) ข้อหาไม่แจ้งต้นทุน ราคาซื้อ ราคาจําหน่าย ปริมาณการผลิต ต่อ กกร. เป็นโรงงานผลิตเจลล้างมือแอลกอฮอล์ ในจังหวัดปทุมธานี 1 ราย
กระทําความผิดตามมาตรา 25 ข้อหาจําหน่ายหน้ากากอนามัยสูงเกินราคาที่กําหนด โดยการล่อซื้อและจับกุมผู้จําหน่ายหน้ากากอนามัยผ่านทางเฟซบุ๊ก 1 ราย ในราคากล่องละ 750 บาท (เฉลี่ยชิ้นละ 15 บาท) ผู้จําหน่ายหน้ากากอนามัยผ่านทางแอปพลิเคชั่นไลน์ 1 ราย ในราคากล่องละ 890 บาท (เฉลี่ยชิ้นละ 17.80 บาท) และร้านค้าทั่วไปอีก 1 ราย จําหน่ายหน้ากากอนามัย ในราคากล่องละ 700 บาท(เฉลี่ยชิ้นละ 14 บาท) ในจังหวัดอุดรธานี 3 ราย
กระทําความผิดตามมาตรา 29 ข้อหาจําหน่ายหน้ากากอนามัยสูงเกินสมควร โดยการล่อซื้อและจับกุมผู้จําหน่ายหน้ากากอนามัยผ่านทางเฟซบุ๊ก พบจําหน่ายหน้ากากอนามัย บรรจุกล่อง 50 ชิ้น ในราคากล่องละ 650 บาท (เฉลี่ยชิ้นละ 13 บาท) ในจังหวัดอุตรดิตถ์ 1 ราย
กระทําความผิดตามมาตรา 25 และมาตรา 29 ข้อหาจําหน่ายหน้ากากอนามัยเกินราคาควบคุมและจําหน่ายในราคาสูงเกินสมควร เป็นร้านค้าทั่วไปพบจําหน่ายหน้ากากอนามัยทางการแพทย์ (Surgical mask) ในราคากล่องละ 660 – 780 บาท (เฉลี่ยชิ้นละ 13.20 – 15.60 บาท) ในจังหวัดขอนแก่น 2 ราย
ทําให้สถิติการจับกุมผู้กระทําความผิดกรณีหน้ากากอนามัย เจลล้างมือและแอลกอฮอล์ มีจํานวนสูงขึ้นถึง 336 ราย แยกเป็น กรุงเทพฯ 159 ราย และต่างจังหวัด 177 ราย
สําหรับสถานการณ์การจําหน่ายไข่ไก่ในขณะนี้ คาดจะกลับเข้าสู่ภาวะปกติ จากสถิติการจับกุมผู้จําหน่ายไข่ไก่เกินราคาทั่วประเทศ ที่กระทําความผิดตามพ.ร.บ.ว่าด้วยราคาสินค้าและบริการ พ.ศ. 2542 ไม่พบผู้กระทําความผิดเพิ่ม ยอดรวมยังคงอยู่ที่ 26 ราย โดยรวมความต้องการซื้อไข่ไก่ลดลงจนเข้าสู่ภาวะปกติประชาชนซื้อเท่าที่พอเพียงต่อการบริโภค อีกทั้งมีปริมาณผลผลิตไข่ไก่เข้าสู่ตลาดเพิ่มขึ้น สามารถสั่งซื้อและส่งสินค้าได้ตามปกติ
ทั้งนี้ โทษที่ผู้กระทําความผิดตาม พ.ร.บ.ว่าด้วยราคาสินค้าและบริการ พ.ศ.2542 ข้อหาขายเกินราคาควบคุม มาตรา 25 (1) มีโทษจําคุกไม่เกิน 5 ปี ปรับไม่เกิน 1 แสนบาท หรือทั้งจําทั้งปรับ ข้อหาไม่แจ้งต้นทุนราคาซื้อ ราคาจําหน่าย ปริมาณการผลิต ปริมาณคงเหลือ ตามมาตรา 25 (5) มีโทษจําคุกไม่เกิน 1 ปี หรือ ปรับ ไม่เกิน 20,000 บาท หรือทั้งจําทั้งปรับ และปรับไม่เกินวันละ 2,000 บาท ตลอดเวลาที่ฝ่าฝืน หรือจนกว่าจะแจ้ง มาตรา26 ข้อหาเป็นผู้ผลิตไม่แจ้งชื่อ ราคาซื้อ ราคาจําหน่าย มาตรา 28 ข้อหาไม่ปิดป้ายแสดงราคาขาย มีอัตราโทษปรับไม่เกิน 1 หมื่นบาท และมาตรา 29 ข้อหาขายแพงเกินสมควรมีอัตราโทษ จําคุกไม่เกิน 7 ปี ปรับไม่เกิน 1.4 แสนบาท หรือทั้งจําทั้งปรับ
รองโฆษกฯ กล่าวเพิ่มเติมว่า กระทรวงพาณิชย์ยังคงเดินหน้าติดตามตรวจสอบ และจับกุมผู้กระทําความผิดตาม พ.ร.บ.ว่าด้วยราคาสินค้าและบริการ พ.ศ.2542 อย่างต่อเนื่อง โดยจะมีการตรวจสอบการจําหน่ายหน้ากากอนามัย เจลล้างมือ และแอลกอฮอล์ รวมถึงสินค้าที่ไม่ได้เป็นสินค้าควบคุมเช่น ไข่ไก่ หากพบขายเกินราคาควบคุม และแพงเกินจริงมีการกักตุนสินค้า หรือเอาเปรียบประชาชน จะดําเนินคดีตามกฏหมายขั้นเด็ดขาด เพราะถือว่าเป็นสินค้าที่มีความจําเป็นในสถานการณ์การระบาดของโรคไวรัสโควิด – 19 “หากพบมีการขายร้องเรียนได้ทันทีที่สายด่วนกรมการค้าภายใน 1569และในต่างจังหวัดร้องเรียน ได้ที่สํานักงานพาณิชย์จังหวัด หรือศูนย์ดํารงธรรมจังหวัด” นางลลิดากล่าว